text: ট্রেন বাড়াচ্ছে দক্ষিণ পূর্ব রেল, ৮১ লোকাল চালাবে তারা | South East Railways to run 81 more trains | kolkata - News18 Bangla, Today's Latest Bengali News
  ট্রেন বাড়াচ্ছে দক্ষিণ পূর্ব রেল, ৮১ লোকাল চালাবে তারা
  ইতিমধ্যেই দক্ষিণ পূর্ব রেলের খড়গপুর ডিভিশন প্রস্তুতি শুরু করে দিয়েছে।
  Last Updated: November 8, 2020, 8:42 AM IST
  #কলকাতা: আগামী ১১ নভেম্বর বুধবার থেকে রাজ্যে শুরু হচ্ছে লোকাল ট্রেন চলাচল। দক্ষিণ পূর্ব রেল সিদ্ধান্ত নিয়েছে ৪০ জোড়া অর্থাৎ ৮১ খানা ট্রেন চালাবে তারা। হাওড়া থেকে খড়গপুর, মেদিনীপুর, পাঁশকুড়া, আমতা শাখায় শুরু হচ্ছে লোকাল ট্রেন পরিষেবা। এছাড়া শালিমার, সাঁতরাগাছি, দিঘা থেকেও চালানো হবে বেশ কয়েকটি লোকাল। আগামী সোমবার রাজ্যকে এই বিষয়ে চূড়ান্ত সিদ্ধান্ত জানিয়ে দেবে দক্ষিণ পূর্ব রেল। দক্ষিণ পূর্ব রেল সূত্রে খবর, হাওড়া থেকে প্রথম ট্রেন ছাড়বে ভোর রাত ২ঃ৪০ মিনিটে। এই ট্রেনটি যাবে মেদিনীপুর অবধি। হাওড়া থেকে মেদিনীপুর যাওয়ার জন্যে শেষ ট্রেন ছাড়বে রাত ২০ঃ১৫ মিনিটে। খড়গপুর যাওয়ার জন্যে শেষ ট্রেন ছাড়বে রাত ২০ঃ৪৮ মিনিটে। হাওড়া আসার জন্যে খড়গপুর থেকে প্রথম ট্রেন ছাড়বে রাত ৩ঃ০০ মিনিটে। পাঁশকুড়া থেকে প্রথম ট্রেন ছাড়বে রাত ৩ঃ০৫ মিনিটে। মেচেদা থেকে প্রথম ট্রেন ছাড়বে রাত ৪ঃ২০ মিনিটে। মেদিনীপুর থেকে হাওড়া আসার শেষ ট্রেন ছাড়বে ১৯ঃ১৫ মিনিটে। পাঁশকুড়া থেকে শেষ ট্রেন ছাড়বে রাত ২০ঃ১৮ মিনিটে।
  দক্ষিণ পূর্ব রেল প্রথমে সিদ্ধান্ত নিয়েছিল তারা ৩৪ টি লোকাল ট্রেন চালাবে। পরবর্তী সময়ে যাত্রী চাহিদার কথা মাথায় রেখে, একই সাথে কোভিড প্রটোকল মেনে তারা ৮১টি লোকাল ট্রেন চালানোর সিদ্ধান্ত নেয়। সূত্রের খবর, হাওড়া ও মেদিনীপুরের মধ্যে ১৩ জোড়া অর্থাৎ ২৬টি ট্রেন চলবে। হাওড়া ও খড়গপুরের মধ্যে ৪ জোড়া অর্থাৎ ৮টি ট্রেন চলবে। হাওড়া থেকে পাঁশকুড়ার মধ্যে ৯ জোড়া অর্থাৎ ১৮টি ট্রেন চলবে। হাওড়া থেকে মেচেদার মধ্যে ৫ জোড়া অর্থাৎ ১০ জোড়া ট্রেন চলবে।
  ইতিমধ্যেই দক্ষিণ পূর্ব রেলের খড়গপুর ডিভিশন প্রস্তুতি শুরু করে দিয়েছে। বিভিন্ন ছোট, মাঝারি স্টেশনের ঢোকা-বেরনোর গেট পরীক্ষা করা হচ্ছে। একাধিক জায়গায় বসানো হচ্ছে থারমাল স্ক্যানার। জি আর পি ও আর পি এফ যৌথ সহযোগিতা মাধ্যমে একাধিকবার পরীক্ষা চালাচ্ছেন। নজর রাখা হচ্ছে যেন কোনও ভাবেই হকার ভেতরে প্রবেশ করতে না পারে। এছাড়া মাস্ক পড়ে আছেন কিনা তা দেখার জন্য নজরদারি রাখা হচ্ছে সিসি ক্যামেরায়।